വനപാലക സംഘത്തിനു നേരേ ആനക്കൊളവി ആക്രമണം കോതമംഗലം: വനത്തില് സ്ഥാപിച്ച കാമറ പരിശോധിക്കാന് പോയ ആറംഗ വനപാലക സംഘത്തിന് നേരേ ആന കൊളവിയുടെ ആക്രമണം. ഗുരുതരമായി പരിക്കേറ്റ രണ്ട് പേരെ കോതമംഗലം താലൂക്ക് ആശുപത്രിയില് പ്രവേശിപ്പിച്ചു. ഭൂതത്താന്കെട്ട് ഫോറസ്റ്റ് സ്റ്റേഷന് ബീറ്റ് ഫോറസ്റ്റ് ഓഫീസര് അനില് ദിവാകരന് 31, വാച്ചര് വടാട്ടുപാറ സ്വദേശി മോഹനന് 51 എന്നിവര്ക്കാണ് പരിക്കേറ്റത്. കൂടെയുള്ളവര് കൊളവി ആക്രമണത്തില്നിന്ന് തലനാരിഴയ്ക്കാണ് രക്ഷപ്പെട്ടത്. ഇന്നലെ ഉച്ചകഴിഞ്ഞ് രണ്ടോടെയായിരുന്നു സംഭവം. അനിലും മോഹനനും മുന്നില് നടക്കുകയായിരുന്നു. പെട്ടെന്ന് ആനക്കൊളവിക്കൂട്ടം ഇരുവരേയും വളഞ്ഞിട്ട് കുത്തുകയായിരുന്നു. മോഹനന് ധരിച്ചിരുന്ന ഷര്ട്ടും മുണ്ടും വലിച്ചെറിഞ്ഞാണ് രക്ഷപ്പെട്ടത്. ഇവരുടെ ഒച്ചയും നിലവിളിയും കേട്ട് പിന്നാലെ വന്നവര് ഓടിയെത്തി സ്റ്റേഷനില്നിന്ന് വാഹനം എത്തിച്ചാണ് ആശുപത്രിയിലാക്കിയത്. ശരീരം മുഴുവനും കൊളവി കുത്തേറ്റ ഇരുവരേയും അത്യാഹിത വിഭാഗത്തില് പ്രവേശിപ്പിച്ചിരിക്കുകയാണ്. ഭൂതത്താന്കെട്ടില്നിന്ന് ഉള്വനത്തില് 10 കിലോമീറ്റര് മാറി ഞായപ്പിള്ളി പന്നിക്കാത്തോട് ഭാഗത്ത്കൂടി നടന്നു പോകുന്നതിനിടെയാണ് അപ്രതീക്ഷിതമായി ആനക്കൊളവിയുടെ ആക്രമണം ഉണ്ടായത്. കടുവ സെന്സസിനായി വനത്തില് സ്ഥാപിച്ച കാമറ പരിശോധിക്കാന് പോകുകയായിരുന്നു സംഘം. അനിലിന്റെ ദേഹത്ത് 10 മോഹനന്റെ മുഖത്തും കൈകാലുകളിലുമായി 20 ഓളം കുത്തേറ്റ പാടുകളുണ്ടായിരുന്നു.